Mie Ø. Nielsen fra Aalborg Svømmeklub kan rejse fra dette års DM i kortbanesvømning med tasken fuld af medaljer og rekorder. Torsdag vandt Mie Ø. Nielsen guld i 100 meter medley og 100 meter ryg. Fredag tog hun guldet i 200 meter medley og 200 meter ryg. Søndag svømmede Mie Ø. Nielsen så finalen i 200 meter fri. Her mødte hun blandt andet juniorrekordindehaveren Pernille Blume og seniorrekordindehaver Lotte Friis. I store dele af finalen lå Mie Ø. Nielsen i front lige foran Lotte Friis. Men på de sidste 25 meter trak Lotte Friis forbi. Mie Ø. Nielsen vandt sølv i tiden 1:56:70. Det er ny juniorrekord på strækningen. Tidligere søndag slog Mie Ø. Nielsen også den danske juniorrekord i 400 meter medley i tiden 4:41:77. Men det er blevet til mange flere tidsforbedringer for det unge svømmetalent i løbet af de fire konkurrencedage. Hele syv danske juniorrekorder blev slået af Mie Ø. Nielsen ved DM i kortbane 2011.

Referat:
Søndag og dermed sidste dag af DM på kortbane bød på yderligere to juniorrekorder til Mie Ø. Nielsen.